Vanderbijlpark-moorde: Man pleit | Maroela Media
Du Preez en sy regsverteenwoordiger in die hof. Foto: Nadine Watkins/90.6 FM Stereo Nuus
Fanie du Preez (40), die Vanderbijlpark-man wat aangekla word van die moord op sy vrou en twee kinders, het Maandag in die rondgaande hof in Vereeniging gepleit.
Volgens 90.6 FM Stereo Nuus het Du Preez onskuldig gepleit op drie aanklagte van moord en een van dwarsboming van die gereg. Hy het skuld beken op aanklag van die onwettige besit van 'n vuurwapen. Du Preez het voorheen 'n skulderkenning afgelê maar sy regsverteenwoordiger het Maandag aangevoer dat dit onder dwang gedoen is.
Du Preez word daarvan beskuldig dat hy sy vrou, Thea (43), en hul kinders, Carlia (17) en Phillip (14), in die vroeë oggendure van 3 Desember 2015 in die gesin se huis doodgeskiet het.
Konst. Raphael Chopotso, die eerste polisiebeampte op die moordtoneel, het getuig hy het Du Preez buite die huis gekry. "My gesin is weg, my gesin is weg," het Du Preez glo vir hom gesê voor hy Chopotso die huis ingeneem en sy gesin se lyke vir hom uitgewys het.
Du Preez het later sy weergawe van die gebeure verander en in die hof aangevoer twee Nigeriese dwelmbase het hom met 'n vuurwapen gedreig en gedwing om sy gesin dood te skiet nadat hy geweier het om dwelms namens hulle te verkoop.
Die saak duur voort. Lees alle vorige berigte oor die Vanderbijlpark-moorde op Maroela Media.
Dié span moet situasie op SA-kampusse normaliseer
Nog steeds so onwerklik dat sulke mooi mense die lewe moes verlaat… Daai onvergeetlike du Preez smiles sal ons altyd mis…
Dat 'n mens se verbeelding so op loop kan gaan met jou!!!
Dat 'n mens se verbeelding so op loop kan gaan met jou!!! Een helse verbeelding , dwelmbase?? Shame
Gepleit regtig soos sy vrou en kinders gepleit het sit hom in tronk dat hy daar gaan pleit
Ek sal graag wil weet hoe iemand jou kan dwing om jou eie vlees en bloed te skiet? As dit 'n tipe van genade dood was omdat die 'dwelmbase' hul erg sou martel, sou hy mos daarna selfmoord gepleeg het omdat hy nie met sy dade sou kon saamleef nie? Maar 10 punte vir 'n ryke verbeelding. Mag jy lank sit.